FI Euroopan unionin virallinen lehti L 155/74

KOMISSION PÄÄTÖS,

tehty 14 päivänä kesäkuuta 2007,

Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä saatavien tuotteiden markkinoille saattamisen kieltämisestä ja Euroopan parlamentin ja neuvoston asetuksessa (EY) N:o 999/2001 vahvistettujen tiettyjen valvonta- ja hävittämistoimenpiteiden soveltamista koskevasta poikkeuksesta tällaisten eläinten osalta sekä päätöksen 2005/598/EY kumoamisesta

(tiedoksiannettu numerolla K(2007) 2473)

(Ainoastaan englanninkielinen teksti on todistusvoimainen)

(2007/411/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 13 artiklan 1 kohdan ja 13 artiklan 3 kohdan,

sekä katsoo seuraavaa:

(1) Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä saatavien tuotteiden markkinoille saattamisen kieltämisestä ja asetuksessa (EY) N:o 999/2001 vahvistettujen tiettyjen valvonta- ja hävittämistoimenpiteiden soveltamista koskevasta poikkeuksesta tällaisten eläinten osalta 2 päivänä elokuuta 2005 tehdyssä komission päätöksessä 2005/598/EY (2) asetetaan markkinoille saattamista koskeva kielto kaikille Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä saaduista aineksista koostuville tai tällaisia aineksia sisältäville tuotteille. Tästä poiketen maitoa ja nahan tuotantoon käytettäviä vuotia voidaan kuitenkin saattaa markkinoille.

(2) Asetuksen (EY) N:o 999/2001 13 artiklan 1 kohdassa säädetään toimenpiteistä, joita on sovellettava, kun naudan spongiforminen enkefalopatia (BSE) on todettu virallisesti. Toimenpiteisiin kuuluu niiden nautaeläinten, jotka kuuluvat sen eläimen kohorttiin, jossa BSE on vahvistettu, kaikkien ruhon osien, vuota mukaan luettuna, hävittäminen viipymättä kokonaisuudessaan.

(3) Yhdistyneessä kuningaskunnassa käytetyn karjan tunnistusjärjestelmän avulla ei ennen elokuuta 1996 voitu jäljittää eläimiä luotettavasti eikä määrittää BSE-positiivisten tapausten kohortteja tarkasti. Sen vuoksi kaikkia ennen elokuuta 1996 syntyneitä nautaeläimiä pidetään kohorttiin kuuluvina eläiminä.

(4) Asetuksen (EY) N:o 999/2001 13 artiklan 1 kohdassa säädetään, että jäsenvaltiot voivat kohorttiin kuuluvien eläinten kaikkien ruhon osien täydellisestä hävittämisestä poiketen soveltaa muita vastaavan suojelun tason tarjoavia toimenpiteitä, mikäli nämä toimenpiteet on hyväksytty komiteamenettelyä noudattaen.

(5) Euroopan elintarviketurvallisuusviranomainen (EFSA) hyväksyi 18 päivänä toukokuuta 2006 lausunnon, joka koskee kohorttiin kuuluvista nautaeläimistä saatujen vuotien aiheuttamaa BSE-riskiä (3). EFSA totesi, että nahan tuottaminen kohorttiin kuuluvista eläimistä saaduista vuodista aiheuttaa merkityksettömän alhaisen riskin, edellyttäen että kyseiset eläimet joko teurastetaan erillisissä tiloissa tai erotetaan ajoissa normaalista teurastuksesta, että niiden vuodat merkitään viipymättä selkeästi ennen niiden kuljettamista suoraan jalostuslaitokseen ja että lisäksi kaikki parkitut ja parkitsemattomat sivutuotteet hävitetään.

(6) Yhdistynyt kuningaskunta esitti 12 päivänä maaliskuuta 2007 virallisen menettelyn kaikkien sellaisten vuotien kanavoimiseksi, jotka ovat peräisin Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä (4) (”virallinen menettely”). Tämä menettely on kokonaan virallisessa valvonnassa ja täyttää ehdot, joita suositellaan kohorttiin kuuluvista eläimistä saaduille vuodille EFSA:n 18 päivänä toukokuuta 2006 hyväksymässä lausunnossa.

(7) Yhdistyneen kuningaskunnan olisi sen vuoksi annettava käyttää Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä saatuja kohorttiin kuuluvien eläinten vuotia nahan tuotantoon.

(8) Oikeudellisista syistä olisi päätös 2005/598/EY kumottava ja korvattava uudella päätöksellä, jonka säännökset ovat samat vuotiin liittyviä säännöksiä lukuun ottamatta.

(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä saaduista aineksista koostuvia tai tällaisia aineksia sisältäviä tuotteita, maitoa lukuun ottamatta, ei saa saattaa markkinoille.

2. Kun Yhdistyneessä kuningaskunnassa ennen 1 päivää elokuuta 1996 syntynyt tai kasvatettu nautaeläin kuolee, kaikki sen ruhon osat on hävitettävä Euroopan parlamentin ja neuvoston asetuksen (EY) N:o 1774/2002 (5) mukaisesti.

3. Poiketen siitä, mitä 1 ja 2 kohdassa ja asetuksen (EY) N:o 999/2001 13 artiklan 1 kohdan c alakohdassa säädetään, Yhdistyneessä kuningaskunnassa ennen 1 päivää elokuuta 1996 syntyneistä tai kasvatetuista nautaeläimistä saatuja vuotia, mukaan luettuna asetuksen (EY) N:o 999/2001 liitteessä VII olevan 1 kohdan a alakohdan kolmannessa luetelmakohdassa tarkoitetuista nautaeläimistä saadut vuodat, voidaan käyttää nahan tuotantoon. Näiden vuotien keruu, kuljetus ja jalostus on suoritettava erillisissä hyväksytyissä laitoksissa ja tiukassa virallisessa valvonnassa toimivaltaisten viranomaisten hyväksymän virallisen menettelyn mukaisesti. Nahkaa lukuun ottamatta kaikki sivutuotteet, jotka on saatu näistä vuodista ja tuotettu erillisissä laitoksissa, on hävitettävä luokkaan 1 kuuluvana aineksena asetuksen (EY) N:o 1774/2002 mukaisesti.

2 artikla

1. Kun Yhdistyneessä kuningaskunnassa ennen 1 päivää elokuuta 1996 syntyneen tai kasvatetun nautaeläimen epäillään tai on virallisesti todettu saaneen TSE-tartunnan (tarttuva spongiforminen enkefalopatia), Yhdistynyt kuningaskunta vapautetaan seuraavien vaatimusten noudattamisesta:

a) asetuksen (EY) N:o 999/2001 12 artiklan vaatimus asettaa kyseisen tilan jäljellä olevat nautaeläimet, muut kuin 1 päivää elokuuta 1996 seuranneiden 12 kuukauden aikana syntyneet, virallisen siirtorajoituksen alaisiksi, kunnes kliinisen ja epidemiologisen tutkimuksen tulokset on saatu;

b) asetuksen (EY) N:o 999/2001 13 artiklan vaatimus ja kyseisen asetuksen liitteen VII vaatimus todettujen tapausten osalta tunnistaa ja hävittää muut eläimet todetun tapauksen lisäksi.

2. Seuraavat eläimet on kuitenkin tunnistettava, lopetettava ja hävitettävä asetuksen (EY) N:o 999/2001 mukaisesti:

a) sairaaksi todetun naaraspuolisen eläimen jälkeläiset, jotka ovat syntyneet emän kliinisten oireiden ilmaantumisen jälkeen tai kahden vuoden sisällä sitä ennen;

b) jos sairaus todetaan 12 kuukauden kuluessa ennen 1 päivää elokuuta 1996 syntyneessä eläimessä, sairaaksi todetun eläimen kohortin eläimet, jotka ovat syntyneet 31 päivän heinäkuuta 1996 jälkeen.

3 artikla

Kumotaan päätös 2005/598/EY.

4 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 14 päivänä kesäkuuta 2007. Komission puolesta Markos KYPRIANOU Komission jäsen

(1) EYVL L 147, 31.5.2001, s. 1. Asetus sellaisena kuin se on viimeksi muutettuna asetuksella (EY) N:o 1923/2006 (EUVL L 404, 30.12.2006, s. 1).

(2) EUVL L 204, 5.8.2005, s. 22.

(3) Saatavilla osoitteessa http://www.efsa.europa.eu/en/science/biohaz/biohaz_opinions/1575.html

(4) Saatavilla osoitteessa http://www.rpa.gov.uk/rpa/index.nsf/UIMenu/DF2A12FDD9D660C1802570D2003ED00C?Opendocument

(5) EYVL L 273, 10.10.2002, p. 1.